
Vă înaintăm, alăturat, Raportul comun asupra propunerii legislative privind constituirea şi funcţionarea infrastructurilor de afaceri, trimisă Comisiei pentru industrii şi servicii şi Comisiei pentru administraţie publică, amenajarea teritoriului şi echilibru ecologic, care au fost sesizate spre dezbatere în fond cu adresa nr. PL. x 329  din 30 septembrie 2013, înregistrată cu nr. 4c-3/388 din 01 octombrie 2013, respectiv cu nr. 4c-6/375 din 30 septembrie 2013.

                           PREŞEDINTE,

                 PREŞEDINTE,

                             Iulian Iancu 

                          Marin Almăjanu

R A P O R T     C O M U N
asupra propunerii legislative privind constituirea şi funcţionarea
 infrastructurilor de afaceri

În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere şi avizare în fond cu propunerea legislativă privind constituirea şi funcţionarea infrastructurilor de afaceri, transmisă cu adresa nr. PL. x 329  din 30 septembrie 2013, înregistrată cu nr. 4c-3/388 din 01 octombrie 2013, respectiv cu nr. 4c-6/375 din 30 septembrie 2013.

Senatul a respins propunerea legislativă în şedinţa din 24 septembrie 2013.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.336/29.04.2013);

· avizul negativ al Consiliului Economic şi Social (nr.1158/18.04.2013);

· avizul negativ al Comisiei pentru buget, finanţe şi bănci (nr.4c-2/440/09.10.2013);
· punctul de vedere negativ al Guvernului (nr.1302/25.07.2013).
Propunerea legislativă are ca obiect de reglementare constituirea şi funcţionarea infrastructurilor de afaceri, sub forma parcurilor industriale, a parcurilor ştiinţifice şi tehnologice, a incubatoarelor de afaceri şi a clusterelor industriale, în vederea creării, în mod accelerat, de noi locuri de muncă, cu valoare adăugată mare, în special pentru absolvenţii universităţilor; pentru susţinerea dezvoltării economice locale şi regionale, prin constituirea infrastructurii specifice parcurilor industriale; pentru crearea şi dezvoltarea unor industrii de înaltă tehnologie şi pentru stimularea activităţilor de cercetare în domeniile tehnologiilor avansate.

Potrivit prevederilor art.61 şi art.63 din Regulamentul Camerei Deputaţilor, republicat, Comisia pentru industrii şi servicii a examinat proiectul de lege în şedinţa din 23 octombrie 2013, iar Comisia pentru administraţie publică, amenajarea teritoriului şi echilibru ecologic a examinat proiectul de lege în şedinţa din 22 octombrie 2013.
La lucrările Comisiei pentru industrii şi servicii au fost prezenţi 31 deputaţi din totalul de 34 de membri ai Comisiei. La lucrările Comisiei pentru administraţie publică, amenajarea teritoriului şi echilibru ecologic au fost prezenţi 34 deputaţi din totalul de 36 de membri ai Comisiei.
La lucrările Comisiei au participat, în calitate de invitaţi, doamna Baciu Vasilica - şef serviciu Ministerul Dezvoltării Regionale şi Administraţiei Publice şi domnul Enache Dan Dumitru – secretar de stat în Ministerul Economiei.

În urma dezbaterilor şi a opiniilor exprimate, membrii Comisiilor au hotărât, cu unanimitate de voturi, respingerea propunerii legislative privind constituirea şi funcţionarea infrastructurilor de afaceri, din următoarele considerente:

- Obiectul prezentei propuneri este reglementat în două acte normative în vigoare, respectiv Ordonanţa Guvernului nr.65/2001 privind constituirea şi funcţionarea parcurilor industriale aprobată cu modificări prin Legea nr.490/2002, cu modificările ulterioare şi Hotărârea Guvernului nr.290/2006 pentru aprobarea Strategiei de stimulare a dezvoltării reţelei naţionale de incubatoare de afaceri. Totodată, în luna mai 2013, Senatul şi Camera Deputaţilor au adoptat un proiect de lege privind constituirea şi funcţionarea parcurilor industriale, care urmează să fie trimis spre promulgare. În sensul celor prezentate propunerea legislativă creează paralelism legislativ.

- Propunerea legislativă introduce o serie de facilităţi fiscale fără a exista evaluarea impactului acestora pentru bugetul de stat, bugetul asigurărilor sociale de stat şi bugetele locale.
În raport cu obiectul şi conţinutul său, propunerea legislativă face parte din categoria legilor ordinare.

Camera Deputaţilor este Cameră Decizională potrivit prevederilor art.75 alin. (1) şi (3) din Constituţia României, republicată şi ale art.92 din Regulamentul Camerei Deputaţilor, republicat.
PREŞEDINTE, 



        PREŞEDINTE,



 Iulian Iancu 


      
      Marin Almăjanu 

 SECRETAR, 



         SECRETAR, 

    Ţîmpău Radu Bogdan

 
    Ion Marcel Ciolacu
Consilier Viorela Gondoş




                            Consilier Alina Tănase

Consilier Cristina Donea                                                                            

